《酬徐春帆梁溪道中看梅见怀之作 其一》
清代·朱钟

春风江上来，故人挂帆去。春风江岸吹，故人舣舟住。

梅花如古欢，一笑他乡遇。云迷晋陵山，烟白平江路。

澹泊赴襟期，清芬表寒素。夷犹孤棹迟，程为花香误。

平生抱素怀，皎洁真堪诉。蔼蔼江南春，离离烟外树。

临风忆故交，寄我瑶华句。

作者简介：浙江平湖人，字子春，又字应黄，号雅山。布衣。酷好吟咏。道光元年，郡县保举山林隐逸，力辞不赴。有《白石山房诗稿》。